Netbal speelster Karla Pretorius lewer puik vertoning op Brisbane baan | SAFFA.com
Die Vrystater was verlede jaar die Speler van die Wedstryd toe die Lightning die Australiese Superligatitel gewen het.
Vanjaar is sy selfs 'n beter speler. Dié hulpdoel-verdediger is tot dusver in die reeks die speler wat die meeste onderskeppings gemaak het – altesame 40.
Lightning is nog op koers om sy titel met welslae te verdedig. Dié span, wat vierde geëindig het, speel Sondag 'n tweede uitspeelstryd teen die Giants van Sydney.
Hy het verlede Sondag in Brisbane sy eerste uitspeelstryd teen die Queensland Firebirds met 57-56 gewen.
Die Giants het boaan die punteleer geëindig, maar verlede naweek met 57-63 teen die West Coast Fever verloor.
As die wenner van dié uitspeelstryd kwalifiseer Fever regstreeks vir die eindstryd.
Die 28-jarige Pretorius se Lightning het nie die seisoen goed begin nie. Hy het sy eerste drie wedstryde verloor en was aan die onderkant van die punteleer. Min mense het die Lightning 'n kans gegee om die uitspeelrondes te haal.
Hy het inderdaad eers in die laaste ronde sy plek in die topvier bespreek.
"Ons het niks verander nie. Ons het nie paniekbevange geraak nie. Ons het steeds hard gewerk en vertroue gehad in wat ons doen," sê Pretorius.
"Ons het 'n puik span en die beste afrigters."
Pretorius verwag die Giants gaan sterk terugslaan ná hul nederlaag teen die Fever.
Dit was 'n jaar van leer en ervaar. Ek voel ek het die seisoen beter aangepas en ook vinniger aangepas.
Die Vrystater sê haar deelname aan die liga het beslis haar spel verbeter.
"Verlede jaar was eintlik 'n voorsmakie – die spoed, intensiteit en vaardighede. Dit was 'n jaar van leer en ervaar. Ek voel ek het die seisoen beter aangepas en ook vinniger aangepas."
Pretorius en Geva Mentor, die hoofdoel-verdediger, vorm 'n dodelike kombinasie onder die doelpaal en is 'n doring in die vlees van talle doele.
Pretorius sê Mentor is inderdaad 'n mentor vir haar en help haar om haar spel te verbeter.
"Die onderskeppings wat ek maak, is die som van ons verdedigende eenheid wat so goed werk en die druk oplaai."
Die Protea is ook vol lof vir haar Nieu-Seelandse afrigter, Noeline Taurua.
"Sy verstaan die spel so goed en haar kennis is uitstekend.
"Sy het die vermoë om in 'n oefening 'n spesifieke wedstrydplan of wedstryd na te boots."
Belangriker egter, sê Pretorius, is dat die speler as individu ook saak maak vir Taurua.
"Hoe gelukkiger jy van die baan af is, hoe beter speel jy, is Noeline se motto."
Taurua is die gunsteling om eersdaags as die nuwe afrigter van die Silwervarings aangewys te word.
Sy is in 2015 oor die hoof gesien toe Janine Southby aangestel is, maar gaan glo nou haar kans kry. Southby het verlede maand bedank.
Suid-Afrika, Nieu-Seeland, Australië en Engeland hervat volgende maand hul tweestryde in die Vierhoekige reeks.